**Interaktívna výstava k 30. výročiu vzniku BIBIANY,**

**medzinárodného domu umenia pre deti**

**B ako BIBIANA**

**9.10.2020 – 11.4.2021**

Od podpísania zriaďovacej listiny BIBIANY, medzinárodného domu umenia pre deti v roku 1990 uplynulo už 30 rokov. Počas svojej existencie sa stala medzinárodne uznávanou inštitúciou s množstvom výstav a rozličných programov, prostredníctvom ktorých významnou mierou prispieva k novým trendom vo výchove a vzdelávaní mladej generácie. Chceme pripomenúť deťom a dnes už aj pamätníkom dôležitý podiel našej inštitúcie na formovaní detskej duše, predstaviť jej tvorivého a ojedinelého „hravého ducha“, ako aj veľmi širokospektrálne kultúrne a umelecké zameranie BIBIANY, a to hravo a interaktívne práve pre detského návštevníka. Výstava k 30-tym narodeninám BIBIANY zábavnou formou predstavuje jednotlivé oddelenia, ktoré celé roky tvoria pre deti. Aj tentoraz sme vytvorili vo výstave veselú, tvorivú atmosféru, typickú pre naše rôznorodé podujatia.

V 1. miestnosti je veľký obrázok budovy BIBIANY s okienkami, v ktorých návštevníci nájdu 3D aj plošné malé objekty, symbolizujúce rôzne činnosti tejto organizácie. Dominantou miestnosti je objekt, pri ktorom sa výtvarník tvorivo pohral s písmenami názvu BIBIANA. Okrem stručných informácií o histórii BIBIANY tu nájdu deti hry ako domino alebo twister.

Výtvarná podoba 2. miestnosť pripomína logo veľkých svetových filmových spoločností. Miestnosť je venovaná Medzinárodnému festivalu animovanej tvorby pre deti Bienále animácie Bratislava. Deti si tu môžu pozrieť animované filmy, ale pobavia sa tiež s pohyblivými obrázkami na praxinoskope.

3. miestnosť je veľkorozmerná knižnica s ilustráciami a plagátmi, ktoré súvisia s významnou Medzinárodnou súťažnou prehliadkou originálov ilustrácií kníh pre deti Bienále ilustrácií Bratislava. Predstavuje aj činnosť Centra detskej literatúry a čítania, Slovenskej sekcie IBBY a Oddelenia informatiky, dokumentácie a knižnice. Deti môžu prejaviť svoj talent a dokresliť ilustrácie známe z BIB alebo namaľovať svoje vlastné na niekoľkých plochách na kreslenie aj pomocou tieňohry.

Veľká narodeninová torta je hlavnou dekoráciou ďalšej miestnosti. Taniere na pripravenom stole ponúkajú „tvorivé dobroty“ - kreslenie, skladanie, lepenie či zdobenie na najrôznejšie spôsoby.

Aká je ďaleká budúcnosť BIBIANY? To sa návštevníci dozvedia v poslednej miestnosti výstavy a určite ich to poteší aj pobaví.

*Námet a scenár:* ***Alexandra Petrovická Broadhurst***

*Výtvarné riešenie:* ***Martin Dubravay***

*Dramaturgia:* **Valéria Marákyová**